โกลว์แจ้งผลประกอบการรายไตรมาสแรกมีกำไร
กลุ่มบริษัทโกลว์พลังงาน(GLOW)แจ้งผลประกอบการรายไตรมาสสูงสุดนับตั้งแต่เริ่มดำเนินธุรกิจ&nbsp; จากความต้องการกลุ่มลูกค้าอุตสาหกรรมที่เพิ่มขึ้นและยอดขายใหม่ความสำเร็จในการจัดหาเงินทุนสำหรับปี 2553
12 พ.ค. 2553

กลุ่มบริษัทโกลว์พลังงาน(GLOW)แจ้งผลประกอบการรายไตรมาสสูงสุดนับตั้งแต่เริ่มดำเนินธุรกิจ  จากความต้องการกลุ่มลูกค้าอุตสาหกรรมที่เพิ่มขึ้นและยอดขายใหม่ความสำเร็จในการจัดหาเงินทุนสำหรับปี 2553 
รายได้รวมไตรมาสแรกปีนี้ 9,044 ล้านบาทและมีผลกำไรก่อนดอกเบี้ยจ่ายภาษีเงินได้และค่าเสื่อมราคา (“EBITDA”) 2,580 ล้านบาท ส่งผลให้มีกำไรสุทธิก่อนรวมกำไรหรือขาดทุนจากอัตราแลกเปลี่ยนที่ยังไม่รับรู้ (“NNP”)   จำนวน 1,361 ล้านบาท
บริษัทบันทึกกำไรสุทธิก่อนรวมกำไรหรือขาดทุนจากอัตราแลกเปลี่ยนที่ยังไม่รับรู้ (NNP) รายไตรมาสสูงสุดนับตั้งแต่เริ่มดำเนินธุรกิจในปี 2537
นายเอซ่า เฮสคาเน่น ประธานเจ้าหน้าที่บริหารGLOWชี้แจงว่า ผลการประกอบการไตรมาสที่ 1 ของปี 2553 แสดงให้เห็นถึงผลกำไรและการเจริญเติบโตของกลุ่มบริษัทที่ยังดำเนินต่อไป 
ทั้งนี้ปัจจัยต่างๆ ทางธุรกิจยังคงเป็นไปในทิศทางบวกสำหรับบริษัทเมื่อเปรียบเทียบกับช่วงเดียวกันของปีที่ผ่านมา ยอดจำหน่ายของกลุ่มลูกค้าอุตสาหกรรมยังเพิ่มขึ้นอย่างต่อเนื่องจากกลุ่มลูกค้าใหม่ในอุตสาหกรรมปิโตรเคมีที่ได้เริ่มเปิดดำเนินการโครงการขยายธุรกิจใหม่ของตน ทั้งนี้อัตรากำไรจากการดำเนินงานทั้งจากโรงไฟฟ้าที่ใช้ก๊าซธรรมชาติและถ่านหินเป็นเชื้อเพลิง ยังคงอยู่ในเกณฑ์ดี เนื่องจากต้นทุนเชื้อเพลิงยังอยู่ในระดับที่ค่อนข้างคงที่
ความล่าช้าในการเริ่มดำเนินการของโรงไฟฟ้าถ่านหินขนาด 115 เมกะวัตต์ทำให้บริษัทต้องลดการจัดส่งไฟฟ้าให้แก่ กฟผ. เพื่อให้กำลังการผลิตมีเพียงพอสำหรับกลุ่มลูกค้าอุตสาหกรรมรายใหม่ อย่างไรก็ดีรายได้ที่ลดลงจากการลดการจัดส่งไฟฟ้าให้แก่ กฟผ. ส่วนใหญ่จะถูกชดเชยโดยรายได้จากเงินชดเชยความล่าช้าจากการก่อสร้างที่ได้รับจากผู้รับเหมาก่อสร้างโครงการ  ซึ่งขณะนี้คาดว่าจะสามารถเปิดให้ดำเนินการเชิงพาณิชย์ของโรงไฟฟ้าโครงการใหม่ (CFB 3) ได้ภายในไตรมาสที่ 2 ของปี 2553 นี้
สำหรับด้านการเงิน นายสุทธิวงศ์ คงสิริ รองกรรมการผู้จัดการใหญ่สายการเงินGLOWกล่าวเพิ่มเติมว่า บริษัทมีความยินดีที่จะแจ้งให้ทราบว่าเราประสบความสำเร็จในการดำเนินการจัดหาเงินทุนสำหรับปี 2553 โดยการออกหุ้นกู้จำนวน 9,000 ล้านบาทเมื่อเดือนที่ผ่านมาด้วยเงื่อนไขของอัตราดอกเบี้ยและระยะเวลาการกู้ยืมที่ดีต่อบริษัทมาก นอกจากนี้บริษัทยังประสบความสำเร็จในการจัดหาเงินกู้ยืมธนาคารอีกจำนวน 4,000 ล้านบาท โดยสามารถกำหนดอัตราดอกเบี้ยที่แน่นอนได้แล้วสำหรับความต้องการเงินทุนของบริษัทในปีหน้า ทั้งนี้การดำเนินการดังกล่าวไม่เพียงแต่จะทำให้บริษัทสามารถลดความเสี่ยงด้านการจัดหาเงินทุนที่อาจเกิดขึ้นแต่ยังรวมถึงการเพิ่มขึ้นของผลตอบแทนสำหรับโครงการต่างๆ ที่อยู่ระหว่างการก่อสร้าง เนื่องจากต้นทุนในการจัดหาเงินที่ได้รับมีอัตราต่ำกว่าเป้าหมายที่ได้กำหนดไว้มาก